Lõuna ringkonnaprokuratuur saatis kohtusse kunagise operatiivvoliniku Väino Pehki kriminaalasja, milles teda süüdistatakse  Vana-Tartumaal 1949. aasta märtsiküüditamise ettevalmistamises ja läbiviimises.    Lõuna ringkonnaprokurör Anneli Hinto süüdistab Väino Pehki (82) genotsiidis ja tsiviilelanikuvastases ründes. Pehk ei ole end eeluurimisel kuritegudes süüdi tunnistanud.    Kaitsepolitsei uurimismaterjalide järgi selgitas Pehk märtsiküüditamise ettevalmistamise käigus väljasaatmisele määratud 61 pere ehk 174 inimese andmed. Pehki poolt kogutud andmed olid väljasaatmise otsuse tegemise aluseks, märkis süüdistus.    Süüdistuse kohaselt võttis Pehk ka ise operatiivgrupi juhina kinni ning toimetas Saadjärve vallas asuvasse kogumispunkti kolm perekonda ehk kokku üheksa inimest, kellest neli olid alaealised lapsed vanuses 3-7 eluaastat.    Pehk oli 1948. aasta juulini Eesti NSV riikliku julgeoleku ministeeriumi Tartu osakonna tõlk ning teenis märtsiküüditamise ajal Tartu osakonna metsavendade vastase võitlusega tegelenud jaoskonna abioperatiivvolinikuna.    Pärast küüditamist 1949. aasta  juulis sai Pehkist Tartu osakonna metsavendade vastase võitlusega tegelenud jaoskonna operatiivvolinik.    Süüdimõistmisel genotsiidis võib kohus määrata 10- kuni 20-aastase või kuni eluaegse vangistuse ning süüdimõistmisel tsiviilelanikuvastases ründes kuue- kuni 20-aastase vangistuse.    Tartu maakohus määrab Pehki kriminaalasja arutamise ajad homsel eelistungil.    Marek Kuul  RahvusRinghääling